ইনছন
ইনছন (Korean: 인천, 仁川 ) দক্ষিণ কোরিয়ার প্রধান বন্দর নগরী। এছাড়াও, ইনছন আন্তর্জাতিক বিমানবন্দরের জন্য বিখ্যাত। এই শহরের পূর্ব নাম হচ্ছে চেমাল্পো। সিউল থেকে প্রায় ২৮ কিলোমিটার দূরে উত্তর-পশ্চিমাংশে এই শহরের অবস্থান এবং আধুনিক নৌ যোগাযোগ সুবিধাদি বিদ্যমান। সিউলের সাথে সড়ক ও রেলপথে সংযুক্ত আছে এই শহরটি। পীত সাগর থেকে উদ্ভূত হ্যান নদী তীরবর্তী এলাকায় এই শহর গড়ে উঠেছে। স্যান ফ্রান্সিস্ক ওয়াশিংটন, মাদ্রিদ ও তেহরানের সাথে একই অক্ষাংশে অবস্থান করছে। সিউল ও বুশানের পর এটি দক্ষিণ কোরিয়ার তৃতীয় বৃহত্তম শহর। ২০০৯ সালের হিসেব অণুযায়ী এখানে প্রায় ২.৬ মিলিয়ন অধিবাসী বসবাস করছেন। ১৮৮৩ সালে জেমালপো বন্দর নির্মাণের সময় এখানে মাত্র ৪,৭০০জন ব্যক্তি বসবাস করতেন। ইনছনে দশটি প্রশাসনিক জেলা রয়েছে। আটটি ওয়ার্ড (গু) ও দুইটি কাউন্টিতে (গান) শহরকে বিভক্ত করা হয়েছে।
ছেংতু
ছেংতু (; ফিনিন:Chéngdū) গণচীনের একটি উপপ্রাদেশিক শহর এবং সিছুয়ান প্রদেশের প্রাদেশিক রাজধানী। এটি জনসংখ্যার বিচার পশ্চিম চীনের তিনটি বৃহত্তম শহরের একটি (ছুংছিং ও সিআনের সাথে)। ২০১৪ সালের হিসাব অনুযায়ী এ শহরে এক কোটির বেশি লোকের বাস ছিল, যা এটিকে একটি অতিমহানগরীর মর্যাদা দিয়েছে। ছেংতু চীনের ৫ম বৃহত্তম শহর। এটি বর্তমানে পশ্চিম চীনের অন্যতম গুরুত্বপূর্ণ অর্থনৈতিক, পরিবহন ও সাংস্কৃতিক কেন্দ্র। শহরটি ছাং চিয়াং নদী (বা ইয়াং সি নদী) ও তার অনেকগুলি উপনদী দ্বারা বিধৌত সিছুয়ান অববাহিকা অঞ্চল নামের একটি পর্বতবেষ্টিত নিম্নাঞ্চলের পশ্চিমে অংশের ছেংতু সমভূমি অঞ্চলে অবস্থিত। 
এখানকার অধিবাসীরা মূলত সিছুয়ানীয় ম্যান্ডারিন ভাষায় কথা বলে থাকেন। এখানে অনেক বহু গুরুত্বপূর্ণ আন্তর্জাতিক বহুজাতিক ব্যবসাপ্রতিষ্ঠানের শাখা কার্যালয় আছে। এখানে ছয়টি রেলপথ বা লাইন নিয়ে গঠিত অত্যাধুনিক পাতালরেল ব্যবস্থা আছে, যার আরও ১৫টি লাইন নির্মাণাধীন।